CELEX: 32018D0874
Language: ro
Date: 2018-06-14 00:00:00
Title: Decizia de punere în aplicare (UE) 2018/874 a Comisiei din 14 iunie 2018 de stabilire a faptului că o suspendare temporară a taxei vamale preferențiale în temeiul articolului 15 din Regulamentul (UE) nr. 20/2013 al Parlamentului European și al Consiliului nu este adecvată pentru importurile de banane originare din Nicaragua

15.6.2018   
            
            
               RO
            
            
               Jurnalul Oficial al Uniunii Europene
            
            
               L 152/58
            
         DECIZIA DE PUNERE ÎN APLICARE (UE) 2018/874 A COMISIEI
   din 14 iunie 2018
   de stabilire a faptului că o suspendare temporară a taxei vamale preferențiale în temeiul articolului 15 din Regulamentul (UE) nr. 20/2013 al Parlamentului European și al Consiliului nu este adecvată pentru importurile de banane originare din Nicaragua
   COMISIA EUROPEANĂ,
   având în vedere Tratatul privind Uniunea Europeană și Tratatul privind funcționarea Uniunii Europene,
   având în vedere Regulamentul (UE) nr. 20/2013 al Parlamentului European și al Consiliului din 15 ianuarie 2013 de aplicare a clauzei de salvgardare bilaterală și a mecanismului de stabilizare pentru banane din Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte (1), în special articolul 15 alineatul (2),
   întrucât:
   
               (1)
            
            
               Un mecanism de stabilizare pentru banane a fost introdus prin Acordul de instituire a unei asocieri între Uniunea Europeană și statele membre ale acesteia, pe de o parte, și America Centrală, pe de altă parte (2) („acordul”), care a început să se aplice în mod provizoriu în țările din America Centrală în cursul anului 2013, iar în Nicaragua, mai precis, la 1 august 2013.
            
         
               (2)
            
            
               Conform acestui mecanism de stabilizare, astfel cum a fost implementat prin Regulamentul (UE) nr. 20/2013, odată ce un volum de declanșare definit este depășit în cazul importurilor de banane proaspete (rubrica 0803 00 19 din Nomenclatura combinată a Uniunii Europene din 1 ianuarie 2012) originare dintr-una dintre țările vizate, Comisia poate, printr-un act de punere în aplicare adoptat în conformitate cu procedura de urgență prevăzută la articolul 14 alineatul (4) din Regulamentul (UE) nr. 20/2013, fie să suspende temporar taxa vamală preferențială aplicată importurilor de banane proaspete originare din țara respectivă, fie să decidă că o astfel de suspendare nu este adecvată.
            
         
               (3)
            
            
               La data de 10 aprilie 2018, importurile în Uniune de banane proaspete originare din Nicaragua au depășit pragul de 14 000 de tone, astfel cum este definit în acord.
            
         
               (4)
            
            
               În acest context, în temeiul articolului 15 alineatul (3) din Regulamentul (UE) nr. 20/2013, Comisia a luat în considerare impactul importurilor în cauză asupra situației pieței bananelor din Uniune pentru a decide dacă taxele vamale preferențiale ar trebui sau nu să fie suspendate. Comisia a examinat efectul importurilor respective asupra nivelului prețurilor din Uniune, evoluția importurilor din alte surse și stabilitatea generală a pieței Uniunii pentru bananele proaspete.
            
         
               (5)
            
            
               Importurile de banane proaspete originare din Nicaragua au reprezentat doar 1,2 % din importurile în Uniune de banane proaspete care fac obiectul mecanismului de stabilizare pentru banane atunci când importurile au depășit pragul stabilit pentru 2018. În plus, Nicaragua contribuie cu 1 % la totalul importurilor de banane proaspete în Uniune.
            
         
               (6)
            
            
               Importurile din mari țări exportatoare cu care Uniunea are, de asemenea, un acord de liber schimb, în special cele din Columbia, Ecuador și Costa Rica, au reprezentat 17,8 %, 23,4 % și, respectiv, 22,2 % din pragurile lor. Cantitățile „neutilizate” în cadrul mecanismului de stabilizare (aproximativ 4,8 milioane de tone) sunt mult mai mari decât totalul importurilor din Nicaragua efectuate până în prezent (14 787 de tone).
            
         
               (7)
            
            
               Prețul de import din Nicaragua a fost, în medie, de 488 EUR/tonă în primele 2 luni ale anului 2018, cu 26 % mai mic decât valoarea medie a prețurilor aferente celorlalte importuri de banane proaspete în Uniune.
            
         
               (8)
            
            
               În pofida prețului mic al bananelor importate din Nicaragua, prețul mediu al bananelor vândute en gros pe piața Uniunii în martie 2018 nu a înregistrat nicio modificare în sens descendent și a rămas la un nivel înalt. Într-adevăr, prețul mediu al bananelor vândute en gros (de orice origine) a fost de 1 094 EUR/tonă în martie 2018, cu 11 % mai mare decât prețul corespunzător din martie 2017 (977 EUR/tonă). În plus, prețul mediu al bananelor produse în Uniune și vândute en gros a fost de 1 006 EUR/tonă în martie 2018, comparabil cu nivelul din martie 2017 (996 EUR/tonă).
            
         
               (9)
            
            
               Astfel, în acest stadiu nu există niciun indiciu că stabilitatea pieței Uniunii a fost perturbată de importurile de banane proaspete originare din Nicaragua care au depășit volumul anual de declanșare stabilit și nici că ele au avut vreun impact semnificativ asupra situației producătorilor din Uniune.
            
         
               (10)
            
            
               În plus, nu există niciun indiciu privind o amenințare de deteriorare gravă a pieței Uniunii sau o deteriorare gravă a situației economice a regiunilor ultraperiferice ale Uniunii în luna aprilie 2018.
            
         
               (11)
            
            
               Prin urmare, suspendarea taxei vamale preferențiale aferente importurile de banane originare din Nicaragua nu pare a fi adecvată în acest stadiu.
            
         
               (12)
            
            
               Ar trebui reamintit faptul că, în 2017, importurile din Nicaragua au depășit pragul la data de 2 mai și că, până la sfârșitul anului, ele au atins nivelul de 50 de mii de tone. Cu toate acestea, Comisia a concluzionat în analiza sa ulterioară că nici aceste importuri, nici alte importuri provenind din țări care fac obiectul mecanismului de stabilizare, nu au cauzat perturbări pe piața Uniunii.
            
         
               (13)
            
            
               Dat fiind că volumul de declanșare anual este deja depășit în aprilie și cu toate că importurile totale din Nicaragua în Uniune sunt mici, Comisia va continua activitatea sa de monitorizare în această privință și s-ar putea să adopte măsuri, dacă va fi cazul,
            
         ADOPTĂ PREZENTA DECIZIE:
   Articolul 1
   Suspendarea temporară a taxei vamale preferențiale aferente importurilor de banane proaspete încadrate la rubrica 0803 00 19 din Nomenclatura combinată a Uniunii Europene și originare din Nicaragua nu este adecvată.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.
   
      Adoptată la Bruxelles, 14 iunie 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 17, 19.1.2013, p. 13.
   
      (2)  JO L 346, 15.12.2012, p. 1.